


Iepirkuma komisijas 2026. gada 12. maija sēdē sniegtās atbildes uz ieinteresētā piegādātāja uzdotajiem jautājumiem par atklāta konkursa
“Ēkas (004) pārbūve Jaunatnes ielā 6, Lūznavā, Lūznavas pag., Rēzeknes nov.”, identifikācijas Nr. VAMOIC 2026/42 (turpmāk – atklāts konkurss)



Jautājums Nr.20:
Saistībā ar nolikuma ATKLĀTA KONKURSA “Ēkas (004) pārbūve Jaunatnes ielā 6, Lūznavā, Lūznavas pag., Rēzeknes nov.”  (identifikācijas Nr. VAMOIC 2026/42), 8.4. punktā noteikto prasību, ka atbildīgā būvdarbu vadītāja pieredzei jābūt iegūtai objektā, kura ēkas kopējā platība ir ne mazāka kā 1200 m², lūdzam precizēt, vai par atbilstošu var tikt atzīta pieredze objektā ar kopējo platību 1192,45 m², ja visi pārējie nolikumā noteiktie kvalifikācijas nosacījumi ir pilnībā izpildīti.
Vēršam uzmanību, ka:
· atšķirība no nolikumā noteiktās minimālās platības prasības ir tikai 7,55 m² jeb aptuveni 0,63%; 
· objekts pēc būtības, būvdarbu apjoma, tehniskās sarežģītības un energoefektivitātes risinājumiem ir ekvivalents nolikumā prasītajai pieredzei; 
· objektā veikti energoefektivitātes būvdarbi un sasniegta nolikumā prasītā energoefektivitātes klase; 
· objekts ir nodots ekspluatācijā. 
Papildus vēršam uzmanību, ka tirgū pieejamo objektu skaits, kas vienlaikus atbilst visām nolikumā noteiktajām prasībām, ir ierobežots, līdz ar to lūdzam izvērtēt iespēju atzīt minēto pieredzi par atbilstošu nolikuma prasībām, ņemot vērā nebūtisko platības atšķirību un objekta atbilstību pārējām kvalifikācijas prasībām.

Atbilde Nr.20:
Iepirkuma komisija informē, lai nodrošinātu vienlīdzīgu attieksmi pret visiem tirgus dalībniekiem, atklāta konkursa nolikuma 8.4.punktā minētā prasība nevar tikt pielāgota kāda piegādātāja spējām.
Izvirzītā prasība ir samērīga un objektīva, tā neierobežo konkurenci un netiks grozīta.

Jautājums Nr.21:
Ņemot vērā, ka 07.05.2026. Elektroniskajā iepirkumu sistēmā tika publicēti pasūtītāja skaidrojumi un precizējumi, kas skar darbu apjomus un tehnisko dokumentāciju, pretendentiem nepieciešams papildu laiks, lai pilnvērtīgi izvērtētu izmaiņas, pārskatītu aprēķinus un sagatavotu kvalitatīvu piedāvājumu. Līdz ar to lūdzam pagarināt piedāvājumu iesniegšanas termiņu par saprātīgu laika periodu, lai nodrošinātu pilnvērtīgu piedāvājumu sagatavošanu un vienlīdzīgu konkurenci starp pretendentiem.


Atbilde Nr.21:
Iepirkuma komisija informē, ka Būvdarbu apjomu sarakstā 07.05.2026. tika precizēta Būvdarbu apjomu saraksta Nr.1-9 “Dažādi darbi” pozīcija Nr.1.5., kurā tika izņemti vārdi “konstrukcijai jābūt Polijas Basketbola asociācijas sertifikātam” un tika pievienoti vārdi “Basketbola grozi jāizbūvē atbilstoši FIBA standarta 2. un 3.līmenim”, pārējās pozīcijās precizējumi netika veikti, tās tika skaidrotas. Iepirkuma komisijas sniegtās atbildes neradīja nekādas izmaiņas darba ietilpībā, darbu apjomos un materiālu specifikācijā, līdz ar to piedāvājumu iesniegšanas termiņš netiks pagarināts.


Jautājums Nr.22:
Līguma projekta 2.2.	punktā noteikts “Būvdarbu izpildes termiņš ir ne vairāk kā 9 (deviņi) mēneši no atzīmes būvatļaujā par būvdarbu uzsākšanas nosacījumu izpildi.” 
Pretendents lūdz Valsts aizsardzības militāro objektu un iepirkumu centru precizēt, kas tieši ietilpst minētajā būvdarbu izpildes termiņā, proti:
· vai 9 mēnešu termiņā ietilpst tikai būvdarbu izpilde;
· vai arī minētajā termiņā ietilpst pilns būvniecības process līdz būves nodošanai ekspluatācijā, tai skaitā izpilddokumentācijas sagatavošana, institūciju atzinumu saņemšana, dokumentu iesniegšana BIS un būves nodošanas ekspluatācijā procedūra.
Ņemot vērā, ka būves nodošanas ekspluatācijā process daļēji ir atkarīgs arī no trešo personu un institūciju darbībām un termiņiem, Pretendents lūdz skaidri noteikt, vai ekspluatācijā nodošanas procedūra ir iekļauta Līguma 2.2. punktā noteiktajā termiņā.
Papildus Pretendents lūdz papildināt 2.2. punktu “Būvdarbu termiņš tiek pagarināts par laiku, kurā Uzņēmējs objektīvi nevarēja veikt darbus no Pasūtītāja, trešo personu, institūciju vai drošības režīma pasākumu dēļ.” un norāda, ka šāds precizējums ir nepieciešams, lai nodrošinātu Pušu tiesību un pienākumu līdzsvaru un atbilstību faktiskajam būvniecības procesam. Būvdarbu izpildi var ietekmēt apstākļi, kas nav atkarīgi no Uzņēmēja gribas vai rīcības, tostarp būvlaukuma vai darba zonu nenodošana, piekļuves ierobežojumi militāra režīma objektā, darbinieku vai transportlīdzekļu drošības saskaņošanas procedūras, institūciju atzinumu vai saskaņojumu izsniegšanas termiņi, Pasūtītāja norādījumi vai izmaiņas tehniskajā dokumentācijā un trešo personu darbības vai bezdarbība.
Pretendenta ieskatā termiņa pagarinājuma mehānismam šādos gadījumos jābūt skaidri paredzētam līgumā, jo atbilstoši civiltiesību principiem un būvniecības regulējumam Uzņēmējs nevar uzņemties atbildību par tādiem kavējumiem, kurus tas objektīvi nevar ietekmēt vai novērst.

Atbilde Nr.22:

1) Būvdarbu izpildes termiņš līguma izpratnē ir diena, kad pabeigti būvdarbi un iesniegts pasūtītājam apliecinājums par būvdarbu pabeigšanu (Līguma projekta 12.2.punkts). Līguma izpildes termiņā neietilpst būves ekspluatācijā nodošanas process.
2) Būvdarbu izpildes termiņā ietilpst (ir ierēķināts) darbinieku un apakšuzņēmēju saskaņošanas process (termiņš sākotnēji noteikts tajā ietverot Līgumā noteikto saskaņošanas kārtību). 
Savukārt līguma grozījumu iespējas attiecībā uz ieinteresētā piegādātāja jautājumā norādītajiem apstākļiem  noteikti līguma projekta 11.4.4., 11.4.5. un 11.4.6. punktā.

Jautājums Nr.23:
[bookmark: _Hlk229149305]Līguma projekta 3.18.punktā noteikts “Uzņēmējs sagatavotos e-rēķinus ar pievienoto PDF datni nosūta elektroniski uz Pasūtītāja oficiālo elektronisko adresi (E-adresi) _DEFAULT@90009225180, bet Pasūtītājs uz Uzņēmēja oficiālo elektronisko adresi (E-adresi) _PRIVATE@____________, kas iekļauta Oficiālo elektronisko adrešu katalogā un satur Komercreģistra piešķirto reģistrācijas numuru.”
Pretendents norāda, ka saskaņā ar Oficiālās elektroniskās adreses likuma 2. pantu oficiālā elektroniskā adrese ir valsts nodrošināta oficiālās saziņas vide starp valsts iestādēm un privātpersonām, un tā nav pielīdzināma parastai elektroniskā pasta adresei.
No minētā regulējuma izriet, ka e-adrese funkcionē kā centralizēta valsts informācijas sistēma, kuras dati iestādēm ir pieejami sistēmiski. Attiecīgi e-adreses esamība, statuss un identifikācija ir pārbaudāma Oficiālo elektronisko adrešu informācijas sistēmā, izmantojot juridiskās personas reģistrācijas numuru.
Pretendenta ieskatā personai nav pienākuma līgumā vai citā dokumentā papildus norādīt e-adresi kā atsevišķu rekvizītu līdzīgi parastai elektroniskā pasta adresei, jo šī informācija jau ir valsts rīcībā un objektīvi pārbaudāma valsts informācijas sistēmās.
Vienlaikus Pretendents norāda, ka atbilstoši Administratīvā procesa likuma 10. pantā nostiprinātajam tiesiskuma principam un 13.pantā nostiprinātajam samērīguma principam iestādei nav pamata izvirzīt formālas prasības, kurām nav objektīvas nepieciešamības vai kuras nepamatoti apgrūtina personu, īpaši gadījumos, kad attiecīgā informācija jau atrodas valsts pārziņā.
Līdz ar to Pretendents lūdz precizēt Līguma projekta 3.18. un 23.punktu, izslēdzot prasību obligāti norādīt Uzņēmēja e-adresi līguma tekstā.

Atbilde Nr.23:

Lai novērstu neskaidrības un pārpratumus līguma izpildē, puses norāda e-adreses līguma tekstā un tas nav uzskatāms par samērīguma principa pārkāpumu.


Jautājums Nr.24:

[bookmark: _Hlk229149347]Līguma projekta 3.9. un 3.10. punktā paredzēts, ka Pasūtītājs veic samaksu tikai 99% apmērā no pieņemto būvdarbu summas, attiecīgi 1% tiek ieturēts (izņemot par pēdējā mēnesī izpildītajiem un pieņemtajiem Būvdarbiem).
Vienlaikus 14.9. punktā un tā apakšpunktos paredzēta Drošības nauda:
· 2% apmērā no Līgumcenas līdz Būvobjekta nodošanai; 
· 1% apmērā garantijas periodā. 
Savukārt 14.12. punktā noteikts “Ja Līguma izpildes kvalitātes garantija netiek nodrošināta ar bankas garantiju vai apdrošināšanas polisi atbilstoši Līguma noteikumiem, Pasūtītājs ietur galīgo norēķinu (Līguma 3.12.punkts) kā Drošības naudu līdz garantijas termiņa beigām.”
No minētā izriet, ka “galīgais norēķins” faktiski ir 1% ieturējums, kas paredzēts 3.9. un 3.10. punktā, vienlaikus Līguma projektā paredzēta arī atsevišķa 2% Drošības nauda. Līdz ar to nav skaidrs, vai 1% ieturējums ir daļa no Līguma izpildes/garantijas nodrošinājuma vai arī tas tiek piemērots papildus 2% Drošības naudai. 
Pretendenta ieskatā šāds regulējums nav pietiekami skaidrs un rada juridisku nenoteiktību attiecībā uz kopējo nodrošinājuma apmēru, ieturējumu piemērošanas mehānismu un ieturēto līdzekļu atmaksas kārtību un termiņiem. 
Pretendents lūdz precizēt un savstarpēji saskaņot minētos punktus, skaidri nodalot:
· Līguma izpildes nodrošinājumu; 
· garantijas laika nodrošinājumu; 
· maksājumu ieturējumus un galīgo norēķinu, kā arī nepārprotami noteikt, kādā apmērā un kādā veidā Pasūtītājs ir tiesīgs ieturēt finanšu nodrošinājumu katrā Līguma izpildes posmā.


Atbilde Nr.24:
Līguma izpildes nodrošinājums – 2 % no līgumcenas:
 var būt apdrošināšanas polise, garantija vai drošības nauda. 
Garantijas laika nodrošinājums – 1% no pieņemto būvdarbu summas -  var būt apdrošināšanas polise, garantija vai drošības nauda. 
Ieturējums tiek veikts, lai novērstu pasūtītāja risku, ka pēc būvobjekta pieņemšanas ekspluatācijā uzņēmējs neiesniedz kvalitātes garantijas laika nodrošinājumu. Pēc nodrošinājuma iesniegšanas ieturējums tiek atmaksāts.

Jautājums Nr.25:
[bookmark: _Hlk229149373]Līguma projekta 6.6. punktā noteikts, ka “Uzņēmējam par apakšuzņēmēju 30 dienas pirms apakšuzņēmējs uzsāk darbu Līguma izpildē, jāiesniedz Pasūtītājam sekojoši dokumenti:………….”
Pretendents vērš uzmanību, ka prasība pieteikt apakšuzņēmēju vismaz 30 dienas pirms darbu uzsākšanas var būt nesamērīga un praktiski apgrūtināt būvdarbu izpildi, īpaši gadījumos, kad objektīvi nepieciešama operatīva specializētu darbu veicēju vai specifisku kompetenču piesaiste. Būvdarbu izpildes procesā bieži rodas situācijas, kurās nepieciešams steidzami piesaistīt specializētus apakšuzņēmējus, piemēram, neparedzētu darbu veikšanai, tehnoloģisku risinājumu maiņas gadījumā, resursu aizvietošanai objektīvu apstākļu dēļ.
Pretendents norāda, ka Publisko iepirkumu likums paredz Pasūtītāja tiesības kontrolēt apakšuzņēmēju atbilstību un nomaiņu, tomēr šādām prasībām jāatbilst samērīguma principam un tās nedrīkst nepamatoti ierobežot līguma izpildi vai radīt nesamērīgu administratīvo slogu.
Līdz ar to Pretendents lūdz samazināt Līguma projekta 6.6. punktā noteikto termiņu no 30 dienām uz 10 darba dienām, vai paredzēt paātrinātu apakšuzņēmēju saskaņošanas kārtību objektīvas nepieciešamības gadījumā. Pretendenta ieskatā šāds precizējums nodrošinātu efektīvāku līguma izpildi, vienlaikus saglabājot Pasūtītāja kontroli pār apakšuzņēmēju atbilstības pārbaudi.

Atbilde Nr.25:
Būvdarbu izpildes termiņā ietilpst (ir ierēķināts, nosakot būvdarbu izpildes termiņu) laiks, kas nepieciešams darbinieku un apakšuzņēmēju saskaņošanai. 30 dienu laiks ir noteikts, jo pasūtītājs veic apakšuzņēmēja pārbaudi atbilstoši Publisko iepirkumu likumam, kā arī šajā termiņā ietverts laiks apakšuzņēmēja darbinieku pārbaudei atbilstoši līguma projekta 16.4.punktam. Līguma izpildē tiek piemēroti Nacionālās drošības likuma noteikumi, attiecīgi minētie līguma noteikumi nav grozāmi.


Jautājums Nr.26:
[bookmark: _Hlk229149442]Līguma projekta 9.1. punktā noteikts, ka “Uzņēmējs, parakstot Līgumu, apliecina, ka Būvobjekta apstākļi ir iepazīti.”
Pretendents vērš uzmanību, ka šāda redakcija var tikt interpretēta pārāk plaši un faktiski uzlikt Uzņēmējam atbildību arī par tādiem apstākļiem, kurus objektīvi nebija iespējams konstatēt pirms līguma noslēgšanas, tai skaitā, par slēptiem konstrukciju defektiem, faktiski neatbilstošu inženiertīklu stāvokli, apslēptiem bojājumiem, neatbilstībām starp tehnisko dokumentāciju un faktiskajiem apstākļiem, citiem objektīvi nekonstatējamiem apstākļiem. Pretendents norāda, ka būvniecības procesā Uzņēmējam ir iespējams iepazīties tikai ar tādiem objekta apstākļiem, kas ir vizuāli vai dokumentāli identificējami pirms līguma noslēgšanas, savukārt slēpto apstākļu risks nevar tikt automātiski pilnā apmērā pārnests uz Uzņēmēju.
Līdz ar to Pretendents lūdz papildināt Līguma projekta 9.1. punktu ar šādu tekstu: “ciktāl šādi apstākļi bija objektīvi pārbaudāmi pirms līguma noslēgšanas.”


Atbilde Nr.26:
Iepirkuma komisija informē, ka līguma projekta 9.1.punkts tiek papildināts ar šādiem vārdiem “ciktāl tie vizuāli vai dokumentāli identificējami pirms līguma noslēgšanas”.



Jautājums Nr.27:
Līguma projekta 11.2.2. apakšpunktā noteikts, ka “ja būvdarbu veida izmaksas nav iekļautas Līgumam pievienotajā tāmē, tad Pasūtītājs cenu nosaka, vadoties pēc līdzīgu būvdarbu cenām citos Pasūtītāja līgumos, ņemot vērā citus apstākļus, vai piesaista sertificētu ekspertu būvizmaksu noteikšanas jautājumos.”
Pretendents vērš uzmanību, ka minētā redakcija paredz faktiski vienpusējas Pasūtītāja tiesības noteikt papilddarbu vai izmainīto darbu cenu, neparedzot cenu saskaņošanas mehānismu ar Uzņēmēju. Pretendenta ieskatā šāda pieeja neatbilst vienlīdzības principam, jo būvdarbu izmaksas var būt būtiski atkarīgas no konkrētās darbu veikšanas tehnoloģijas, darbu izpildes apstākļiem objektā, materiālu un resursu tirgus cenu izmaiņām, darbu izpildes termiņiem, drošības režīma prasībām, kā arī apakšuzņēmēju un specializēto darbu izmaksām. Vienlaikus būvdarbu izmaksu noteikšana, pamatojoties tikai uz citu Pasūtītāja līgumu cenām, var neatspoguļot konkrētā objekta faktiskās izmaksas un tirgus situāciju attiecīgajā brīdī.
Līdz ar to Pretendents lūdz precizēt Līguma projekta 11.2.2. apakšpunktu, paredzot, ka papilddarbu vai izmainīto darbu cena tiek savstarpēji saskaņota, pamatojoties uz Uzņēmēja iesniegtu kalkulāciju, aktuālajām tirgus cenām un nepieciešamības gadījumā neatkarīga sertificēta eksperta atzinumu.
Pretendents ieskatā cenu noteikšanas mehānismam jābūt objektīvam, pārbaudāmam un abpusēji saskaņojamam, nevis vienpusēji nosakāmam pēc Pasūtītāja ieskatiem.


Atbilde Nr.27:
1) Ja otra puse cenām nepiekrīt, tiek piesaistīts neatkarīgs sertificēts eksperts būvizmaksu noteikšanas jautājumos,
2) Saskaņā ar līguma projekta 19.1.punktu strīdus nesaskaņas, kas var rasties līguma izpildes rezultātā vai sakarā ar līgumu, puses risina pārrunu ceļā,
3) Par būvdarbu apjomu izmaiņām, tai skatā cenām, tiek slēgta atsevišķa vienošanās, kuru paraksta abas puses. 
Līdz ar to, nevar uzskatīt, ka cenu noteikšanas mehānisms nav pārbaudāms vai netiek saskaņots ar otru pusi, tāpēc Līguma nosacījums netiek grozīts.



Jautājums Nr.28:
Līguma projekta 13.1. punktā noteikts “Uzņēmējs garantē izpildīto Būvdarbu un iekārtu drošumu un ekspluatācijas īpašības ne mazāk kā 5 (piecus) gadus no Būvdarbu pieņemšanas ekspluatācijā, ko apliecina apstiprināts akts par būves pieņemšanu ekspluatācijā.”  Savukārt līguma projekta 14.8. punktā ”Uzņēmējs nodrošina garantijas laika nodrošinājuma spēkā esamību visā Līgumā noteiktajā minimālajā Būvdarbu garantijas periodā, tas ir 3 (trīs) gadi no akta par būves pieņemšanu ekspluatācijā apstiprināšanas.”
Pretendents vērš uzmanību, ka starp minētajiem punktiem pastāv pretruna attiecībā uz garantijas perioda un garantijas nodrošinājuma termiņu. Pretendents norāda, ka garantijas saistību termiņam un garantijas nodrošinājuma termiņam jābūt skaidri un nepārprotami noregulētam, lai izvairītos no atšķirīgas interpretācijas līguma izpildes gaitā un garantijas periodā.
Līdz ar to Pretendents lūdz vai saskaņot Līguma projekta 13.1. un 14.8. punktus, nosakot vienotu garantijas un garantijas nodrošinājuma termiņu, vai arī skaidri paredzēt, ka garantijas nodrošinājums attiecas tikai uz daļu no kopējā garantijas perioda un nesedz visu 5 gadu garantijas termiņu.
Pretendenta ieskatā šāds precizējums ir nepieciešams tiesiskās noteiktības un viennozīmīgas līguma interpretācijas nodrošināšanai.

Atbilde Nr.28:

Iepirkuma komisija vienojas novērst pārrakstīšanās kļūdu, līguma projekta 14.8.punktā ciparu un vārdu “3 (trīs)” aizstāt ar ciparu un vārdiem “5 (pieci)”. 


Jautājums Nr.29:
[bookmark: _Hlk229149654]Līguma projekta 15.1. punktā noteikts, ka “Uzņēmējs uz visu Līguma darbības laiku (tai skaitā garantijas laiku) apņemas veikt savas un piesaistīto apakšuzņēmēju (ja tādi tiks piesaistīti būvdarbu izpildē) obligātās civiltiesiskās atbildības apdrošināšanu, kā arī būvspeciālistu profesionālo civiltiesiskās atbildības apdrošināšanu saskaņā ar Ministru kabineta noteikumos Nr.502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteikto kārtību un limitiem.” Savukārt Līguma projekta 15.3. punktā noteikts “Uzņēmējs nodrošina civiltiesiskās apdrošināšanas līgumu spēkā esamību visu Būvdarbu laiku un Būvdarbu garantijas laiku, savlaicīgi pagarinot civiltiesiskās atbildības apdrošināšanas līgumu darbības termiņus, iesniedzot Pasūtītājam dokumentus, kas apliecina termiņu pagarināšanu.”

Pretendents vērš uzmanību, ka minētā redakcija var tikt interpretēta kā pienākums uzturēt visu veidu civiltiesiskās atbildības apdrošināšanu, tai skaitā būvdarbu veicēja un visu piesaistīto apakšuzņēmēju civiltiesiskās atbildības apdrošināšanu, visā garantijas periodā neatkarīgi no faktiskā būvdarbu veikšanas perioda. Pretendents norāda, ka Ministru kabineta noteikumi Nr.502 nošķir būvdarbu veicēja obligāto civiltiesiskās atbildības apdrošināšanu un būvspeciālistu profesionālās civiltiesiskās atbildības apdrošināšanu, kā arī paredz atšķirīgu apdrošināšanas seguma tvērumu un piemērošanu.
Pretendenta ieskatā prasība uzturēt visu apdrošināšanas segumu pilnā apmērā visā garantijas laikā var pārsniegt MK noteikumu Nr.502 regulējuma mērķi, īpaši attiecībā uz būvdarbu veicēja civiltiesisko atbildību un apakšuzņēmēju apdrošināšanu, ja faktiskie būvdarbi objektā vairs netiek veikti.
Līdz ar to Pretendents lūdz precizēt Līguma projekta 15.1. un 15.3. punktus, skaidri nošķirot būvdarbu veicēja obligāto civiltiesiskās atbildības apdrošināšanu, būvspeciālistu profesionālās civiltiesiskās atbildības apdrošināšanu un apdrošināšanas periodus un to piemērošanu garantijas laikā, atbilstoši Ministru kabineta noteikumu Nr.502 regulējumam. 

Atbilde Nr.29:
Saskaņā ar līguma projekta 15.1.punktu savu, piesaistīto apakšuzņēmēju un būvspeciālistu civiltiesiskā apdrošināšana jānodrošina atbilstoši 19.08.2014. MK noteikumiem Nr.502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”, un saskaņā ar līguma projekta 15.3.punktu jāiesniedz pasūtītājam.

Jautājums Nr.30:
[bookmark: _Hlk229149687]Līguma projekta 16.4. un 15.5. punktā noteikts, ka Pasūtītājs iesniegtos sarakstus izskata un sniedz atbildi 1 (viena) mēneša laikā no to iesniegšanas dienas.
Pretendents norāda, ka situācijā, kad Pasūtītājs, drošības iestādes vai citas kompetentās institūcijas veic darbinieku, transporta vai piekļuves saskaņošanu līdz 1 (vienam) mēnesim, Uzņēmējam objektīvi var tikt liegta iespēja pilnvērtīgi organizēt un veikt Būvdarbus sākotnēji noteiktajā termiņā. Vienlaikus Līguma projektā noteiktais kopējais Būvdarbu izpildes termiņš ir ierobežots, līdz ar to šādu saskaņošanas procedūru ilgums rada būtisku termiņa izpildes risku, kuru Uzņēmējs nevar pilnībā ietekmēt.
Pretendents vērš uzmanību, ka piekļuves atļauju un drošības saskaņojumu izsniegšana atrodas Pasūtītāja un kompetento institūciju kontrolē, Uzņēmējs nevar ietekmēt šo procedūru ilgumu, būvdarbu izpildes kavējumi šādos gadījumos var rasties neatkarīgi no Uzņēmēja faktiskās rīcības vai organizatoriskās spējas.
Pretendenta ieskatā termiņa risks par procesiem, kas atrodas Pasūtītāja vai drošības institūciju kompetencē, nevar tikt pilnā apmērā pārnests uz Uzņēmēju.
Līdz ar to Pretendents lūdz papildināt Līguma projektu, paredzot, ka Būvdarbu izpildes termiņš tiek pagarināts par laiku, kurā Pasūtītājs, drošības iestādes vai citas kompetentās institūcijas veic darbinieku, apakšuzņēmēju, transporta vai piekļuves saskaņošanu objektam, ja attiecīgā saskaņošana faktiski ietekmē vai kavē Būvdarbu izpildi. Pretendenta ieskatā šāds precizējums nodrošinātu samērīgu risku sadalījumu starp Pusēm un novērstu situāciju, kurā Uzņēmējs uzņemas atbildību par termiņu kavējumiem, kas nav atkarīgi no tā rīcības.

Atbilde Nr.30:
Iepirkuma komisija informē, ka laiks darbinieku saskaņošanai – viens mēnesis – ietilpst un ir ierēķināts, nosakot būvdarbu izpildes termiņu, savukārt grozījumi paredzēti līguma projekta 11.4.6.apakšpunktā.


Jautājums Nr.31:
[bookmark: _Hlk229149780]Līguma projekta 17.1 punktā noteikts “Gadījumā, ja Uzņēmējs nepabeidz Būvdarbus Līguma 2.2.punktā noteiktajā termiņā un vai Līguma 12.9.punktā noteiktajā gadījumā, Pasūtītājs ir tiesīgs piemērot Uzņēmējam līgumsodu 0,5% (viena puse procenta) apmērā no Līgumcenas par katru nokavēto dienu, bet ne vairāk kā 10% (desmit procentu) apmērā no Līgumcenas.” 
Pretendents vērš uzmanību, ka līgumsoda apmērs 0,5% apmērā no visas Līgumcenas par katru nokavēto dienu ir nesamērīgi augsts, īpaši situācijās, kad kavējums attiecas tikai uz atsevišķu darbu daļu vai konkrētu darbu posmu, nevis visu Līguma izpildi kopumā. Pretendents norāda, ka šāda redakcija nesamērīgi palielina Uzņēmēja finansiālo risku, neievēro proporcionalitātes principu un var radīt situāciju, kurā līgumsods būtiski pārsniedz faktiskās Pasūtītāja intereses vai iespējamos zaudējumus un attiecas vienādi uz būtisku un nebūtisku kavējumu. Vienlaikus līgumsoda aprēķināšana no visas Līgumcenas arī gadījumā, ja kavēta tikai daļa darbu, neatspoguļo faktiskā pārkāpuma apjomu un ekonomisko ietekmi.
Pretendenta ieskatā samērīgs līgumsods būtu nosakāms no kavētās darbu daļas vērtības,
saglabājot Pasūtītājam pietiekamu tiesisko aizsardzību termiņu kavējuma gadījumā.
Līdz ar to Pretendents lūdz precizēt Līguma projekta 17.1. punktu, nosakot, ka līgumsods par termiņa kavējumu tiek aprēķināts 0,1% apmērā no kavētās darbu daļas vērtības par katru nokavēto dienu, bet kopumā nepārsniedz 10% no kavētās darbu daļas vērtības.

Atbilde Nr.31:
Līgumsods ir saistības pastiprinājums. Viens no līgumsoda uzdevumiem zināmā mērā ir arī disciplinēt līgumslēdzējas puses. Konkrētajā gadījumā pasūtītājam ir ļoti svarīga būvdarbu izpilde tieši noteiktajos termiņos. Līgumsoda apmēru var noteikt no galvenās saistības apmēra. Šajā gadījumā noteikt līgumsoda maksimālo robežu no visas līgumcenas ir pamatoti, jo pasūtītājs nesasniegs iepirkumamērķi, ja būvdarbi, piemēram, būs izpildīti kaut vai 98% apmērā, jo pat šādā gadījumā būvobjektu nevarēs nodot ekspluatācijā un pasūtītājs nevarēs to lietot. Tātad, pat 2% neizpilde kavē visa būvobjekta ekspluatācijas uzsākšanu.
Ņemot vērā minēto, iepirkuma līguma projekta 17.1.punkts netiek grozīts.


Jautājums Nr.32:
Līguma projekta 19.3.2.3. apakšpunktā noteikts “Pasūtītājam ir tiesības vienpusēji atkāpties no Līguma bez Uzņēmēja piekrišanas jebkurā laikā, samaksājot Uzņēmējam par izpildīto Līguma daļu;”
Pretendents vērš uzmanību, ka minētā redakcija paredz Pasūtītājam ļoti plašas vienpusējas atkāpšanās tiesības, vienlaikus neparedzot Uzņēmēja tiesību un faktiski jau uzņemto saistību aizsardzību. Pretendents norāda, ka būvdarbu izpildes gaitā Uzņēmējs savlaicīgi uzņemas būtiskas finansiālās un līgumiskās saistības, tai skaitā pasūta materiālus un iekārtas, piesaista apakšuzņēmējus, organizē mobilizāciju objektā, nodrošina personālu un tehniku, uzņemas saistības pret piegādātājiem un pakalpojumu sniedzējiem. Līdz ar to situācijā, kad Pasūtītājs vienpusēji atkāpjas no Līguma, samaksa tikai par faktiski izpildīto darbu daļu nenodrošina Uzņēmējam to izmaksu atlīdzināšanu, kuras jau ir radušās, ir pamatotas un dokumentētas, ir tieši saistītas ar Līguma izpildi, nav iespējams izvairīties vai tās atgūt no trešajām personām. Pretendenta ieskatā šāda redakcija rada nesamērīgu risku pārlikšanu uz Uzņēmēju un neatbilst Pušu līdzsvara principam.
Līdz ar to Pretendents lūdz papildināt Līguma projekta 19.3.2.3. apakšpunktu, paredzot, ka Pasūtītājs papildus samaksai par izpildīto Līguma daļu sedz arī Uzņēmēja pamatotās un dokumentēti apliecinātās izmaksas, kas saistītas ar pasūtītajiem materiāliem un iekārtām, tehnikas un resursu rezervāciju, citām tiešajām izmaksām, kas radušās saistībā ar Līguma izpildi līdz atkāpšanās brīdim.
Pretendenta ieskatā šāds precizējums nodrošinātu samērīgu Pušu interešu līdzsvaru un novērstu situāciju, kurā Uzņēmējam jāuzņemas vienpusējas Pasūtītāja atkāpšanās ekonomiskās sekas.


Atbilde Nr.32:
Attiecībā uz iepirkuma līguma projekta 19.3.2.3.apakšpunktu iepirkuma komisija paskaidro sekojošo. Šis apakšpunkts pirmsšķietami varētu tikt izmantots, ja pēc iepirkuma līguma noslēgšanas pasūtītājs konstatē, ka tiek apdraudēta iepirkuma līguma izpilde, tas ir, ir pazīmes, ka uzņēmējs nav spējīgs izpildīt iepirkuma līgumu noteiktajā termiņā. Attiecībā uz materiāliem un būvizstrādājumiem šajā gadījumā jautājums tiks risināts saskaņā ar iepirkuma līguma projekta 19.1.punktā noteikto.
Iepirkuma līguma projekta 19.3.2.3.apakšpunktu atstāt negrozītu.



Jautājums Nr.33:
Līguma projekta 22.4. punktā noteikts “Visi Līguma grozījumi un papildinājumi tiek izdarīti rakstiski, Pusēm tos parakstot, un ir spēkā no to reģistrācijas dienas pie Pasūtītāja, izņemot Līgumā noteiktā kārtībā Pasūtītāja saskaņotie apakšuzņēmēju saraksta grozījumi, garantijas laika nodrošinājums un Līguma izpildes nodrošinājumu aizstājošie dokumenti, kas stājas spēkā no to reģistrācijas dienas pie Līguma.”
Pretendents vērš uzmanību, ka minētā redakcija paredz, ka Līguma grozījumi stājas spēkā nevis ar Pušu abpusēju parakstīšanu, bet gan no to reģistrācijas dienas pie Pasūtītāja. Pretendents norāda, ka šāda kārtība piešķir Pasūtītājam vienpusēju kontroli pār grozījumu spēkā stāšanās brīdi, rada tiesisko nenoteiktību attiecībā uz Pušu tiesību un pienākumu iestāšanās brīdi, var radīt situāciju, kurā grozījumu faktiskā spēkā stāšanās ir atkarīga no Pasūtītāja iekšējām administratīvām darbībām un nenodrošina Pušu vienlīdzību līgumisko attiecību regulēšanā. Pretendenta ieskatā Līguma grozījumu spēkā stāšanās kārtībai jābūt objektīvi nosakāmam un tieši saistītam ar Pušu gribas saskaņojumu, proti, abpusēju grozījumu parakstīšanu, ja vien pašos grozījumos nav noteikts cits spēkā stāšanās datums.
Līdz ar to Pretendents lūdz precizēt Līguma projekta 22.4. punktu, nosakot, ka visi Līguma grozījumi un papildinājumi stājas spēkā ar to abpusēju parakstīšanu, ja vien attiecīgajos grozījumos nav noteikts cits spēkā stāšanās termiņš vai kārtība.
Pretendenta ieskatā šāds precizējums nodrošinātu tiesisko noteiktību, Pušu līdztiesību un skaidru grozījumu spēkā stāšanās mehānismu.

Atbilde Nr.33:
No pasūtītāja puses līguma grozījumu parakstīšana un reģistrēšana notiek vienlaicīgi un līguma grozījumi nekavējoties ar pavadrakstu tiek nosūtīti uzņēmējam.  Līdz ar to, pasūtītāja ieskatā pušu vienlīdzība līgumisko attiecību regulēšanā netiek pārkāpta.

Jautājums Nr.34:
Izvērtējot atklāta konkursa nolikumu, kā arī nolikumam pievienoto dokumentāciju, un ņemot vērā to, ka:
· 07.05.2026. datumā tika pievienota jauna darbu apjomu tāme un iepirkumam pievienota jauna informācija (atklāta konkursa tehniskā dokumentācija ir papildināta ar DOP sadaļu) un ir pagājusi vismaz puse no sākotnēji noteiktā piedāvājumu iesniegšanas termiņa pēc jaunas informācijas pievienošanas;
· ir nepieciešams papildus laiks, lai pārbaudītu pilnībā visu pieejamo informāciju, kā arī izpētītu teritorijas funkcionalitāti un pārbūvējamās ēkas pamatapjomus; 
· piedāvājumu sagatavošanas termiņā iekrita svētku dienas; 
lūdzam pagarināt piedāvājumu iesniegšanas termiņu. 

Atbilde Nr.34:
Iepirkuma komisija informē, ka Būvdarbu apjomu sarakstā 07.05.2026. tika precizēta Būvdarbu apjomu saraksta Nr.1-9 “Dažādi darbi” pozīcija Nr.1.5., kurā tika izņemti vārdi “konstrukcijai jābūt Polijas Basketbola asociācijas sertifikātam” un tika pievienoti vārdi “Basketbola grozi jāizbūvē atbilstoši FIBA standarta 2. un 3.līmenim”, pārējās pozīcijās precizējumi netika veikti, tās tika skaidrotas. Iepirkuma komisijas sniegtās atbildes neradīja nekādas izmaiņas darba ietilpībā, darbu apjomos un materiālu specifikācijā, līdz ar to piedāvājumu iesniegšanas termiņš netiks pagarināts.

Jautājums Nr.35:
Pasūtītāja izsniegtajā Excel failā “Darba apjomi_Ēkas 004 pārbūve_Luznava” lapā “Sienu konstrukcijas” pozīcijā 7.1 norādītas HPL sienas, lūgums precizēt HPL sienu biezumu.

Atbilde Nr.35:
Skatīt iepirkuma komisijas 30.04.2026. atbildi Nr.7.

Jautājums Nr.36:
Ņemot vērā objekta specifiku, nepieciešamo precizējumu, kā arī ierobežoto pieejamību būvprojektam, kas palēnina piedāvājuma sagatavošanas procesu, lūdzam pagarināt piedāvājumu iesniegšanas termiņu līdz 29.05.2026.

Atbilde Nr.36:
Iepirkuma komisija informē, ka atbilstoši 28.02.2017. MK noteikumu Nr.107 “Iepirkuma procedūru un metu konkursu norises kārtība” 3.punktam, piedāvājumu iesniegšanas minimālais termiņš ir 20 dienas pēc paziņojuma par līgumu publicēšanas Iepirkumu uzraudzības biroja tīmekļvietnē. Iepirkuma komisija informē, ka atklāta konkurss tika izsludināts 17.04.2026., nosakot piedāvājumu iesniegšanas termiņu līdz 18.05.2026, kas ir par 10 dienām vairāk, nekā noteikts minimālais termiņš, dodot pretendentiem papildus laiku piedāvājumu sagatavošanai. Līdz ar to piedāvājuma iesniegšanas termiņš netiek pagarināts. 



Komisijas priekšsēdētājs                                                  ________________ E.Circenis


Iepirkuma komisijas sniegtās atbildes un skaidrojumi ir neatņemama atklāta konkursa nolikuma sastāvdaļa.


ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU

